B. Bugár, podpredseda NR SR: (2001-12-14):
Nech sa páči, pán poslanec. P. Kresánek, poslanec: Vážený pán predsedajúci, vážený pán minister, vážené poslankyne, vážení poslanci. Z poverenia ústavnoprávneho výboru predkladám spoločnú správu výborov Národnej rady Slovenskej republiky o prerokovaní vládneho návrhu zákona o nadáciách a o zmene Občianskeho zákonníka v znení neskorších predpisov vo výboroch Národnej rady Slovenskej republiky v druhom čítaní. Ústavnoprávny výbor Národnej rady Slovenskej republiky ako gestorský výbor k vládnemu návrhu zákona o nadáciách a o zmene Občianskeho zákonníka v znení neskorších predpisov podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky. Národná rada Slovenskej republiky uznesením č. 1694 z 25. októbra 2001 pridelila vládny návrh zákona o nadáciách a o zmene Občianskeho zákonníka v znení neskorších predpisov na prerokovanie: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre verejnú správu, Výboru Národnej rady Slovenskej republiky pre sociálne veci a bývanie, Výboru Národnej rady Slovenskej republiky pre zdravotníctvo, Výboru Národnej rady Slovenskej republiky pre vzdelanie, vedu, mládež a šport, Výboru Národnej rady Slovenskej republiky pre kultúru a médiá a Výboru Národnej rady Slovenskej republiky pre ľudské práva a národnosti. Tieto výbory prerokovali predmetný návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Vládny návrh zákona o nadáciách a o zmene Občianskeho zákonníka odporúčali Národnej rade Slovenskej republiky schváliť výbory: ústavnoprávny výbor, Výbor Národnej rady Slovenskej republiky pre financie, rozpočet a menu, Výbor Národnej rady Slovenskej republiky pre verejnú správu, Výbor Národnej rady Slovenskej republiky pre zdravotníctvo a Výbor Národnej rady Slovenskej republiky pre vzdelanie, vedu, mládež a šport a napokon Výbor Národnej rady Slovenskej republiky pre kultúru a médiá. Výbor Národnej rady Slovenskej republiky pre sociálne veci a bývanie a Výbor Národnej rady Slovenskej republiky pre ľudské práva a národnosti neprijali uznesenie, nakoľko predložený návrh nezískal potrebnú nadpolovičnú väčšinu hlasov prítomných poslancov. Vážené poslankyne, vážení poslanci, celú spoločnú správu ste napokon dostali v písomnej podobe, preto pozmeňujúce a doplňujúce návrhy, ktorých počet je 16, nebudem, samozrejme, citovať, len konštatujem, že dám potom o nich hlasovať, pokiaľ v rozprave neodznejú iné návrhy tak v spoločných blokoch, ako je to v spoločnej správe nášho gestorského výboru. Celkove konštatujem, že náš gestorský výbor odporúča Národnej rade tento návrh zákona schváliť a táto spoločná správa bola schválená uznesením nášho ústavnoprávneho výboru pod č. 773 28. novembra 2001. Ďakujem, vážený pán predsedajúci, môžete otvoriť rozpravu.